Урок беларускай мовы

ў 3 “А”класе па тэме

**“Антонімы”**

Падрыхтавала

настаўніца пачатковых класаў

Лагутка А.В.

**Тэма:** Антонімы

**Мэта:** валоданне ўменнем падбіраць словы, супрацьлеглыя па значэнні.

**Задачы:**

*стварыць умовы:*

для ўвагі, арфаграфічнай пільнасці;

для асэнсавання значнасці роднай мовы;

*садзейнічаць:*

развіццю арфаграфічнай пільнасці;

развіццю камунікатыўных і рэфлексіўных здольнасцей;

фарміраванню навыкаў групавога ўзаемадзеяння;

развіццю пазнавальных працэсаў (увагі, памяці), аперацый лагічнага мыслення (аналізу, сінтэзу, абагульнення);

фарміраванню навыкаў кантрольна-ацэначнай дзейнасці.

**Тып урока:** вывучэнне новага матэрыялу.

**Ход урока:**

1. **Арганізацыйны этап.**

Прывітанне! Пачынаем урок з гульні. Калі вы са мной згодны, гаварыце “так”.

* Мову родную шануем? “Так”
* На ўроку не сумуем? “Так”
* І выдатна папрацуем? “Так”

Будзем добра працаваць

І не будзем сумаваць!

Настрой у вас добры, і я жадаю вам поспехаў!

1. **Актуалізацыя ведаў.**

* На працягу апошніх урокаў мы з вамі гаварылі пра слова.

Слова – радасць, слова – чары,

Вобраз вечна юных вёсен.

Ёсць ты ўсюды, у сонцы, у хмары,

Ты глядзіш праз неба просінь.

* Што павінна быць у кожнага слова? *(лексічнае значэнне)*
* Растлумачце значэнне гэтага слова: куфар. Калі не ведаем, да чаго можам

звярнуцца? *(да тлумачальнага слоўніка)*

*Дзеці знаходзяць і чытаюць тлумачэнне лексічнага значэння слова.*

* Для чаго выкарыстоўваецца куфар? *(Настаўнік паказвае куфар.)*

1. **Чыстапісанне.**

*к К Кк Кк кк Ку*

*(зычны, парны, глухі)*

*куфар куфар*

Сёння на ўрок нашы далёкія продкі прыслалі куфар з асаблівымі каштоўнасцямі – народнай мудрасцю.

* Як вы лічыце, што ў гэтым куфары? *(прыказкі)*

1. **Арфаграфічная хвілінка.**

* *Прачытайце і растлумачце прыказку*
* Хто без навукі, той як бязрукі.
* Ці можна яе зрабіць дэвізам нашага ўрока?

Трэба яе добра запомніць.

Прачытайце прыказку:

1. хорам шэптам;
2. як пытальны сказ;
3. як клічны сказ.

* Менш гавар.., больш пач..еш.
* Устаўце прапушчаныя літары.
* Назавіце гукі, пасля якіх устаўлялі літары. *(р, ч)*
* Што можна пра іх сказаць?
* Ці ёсць у гэтай прыказцы другія зацвярдзелыя зычныя? *(ш)*
* *Прадоўжыце рад: р, ч, ш, ц, дж, ж ( не маюць мяккіх пар гукаў).*
* Якія галосныя пішуцца пасля іх?
* Чым дапаможа гэта прыказка на ўроку?

1. **Пастаноўка тэмы і мэты ўрока.**

***Работа ў парах. Гульня “Якое слова лішняе?”***

Сябар, вораг, прыяцель.

Гарачыня, спякота, холад.

Весялосць, гора, радасць.

Смелы, палахлівы, баязлівы.

*Вучні называюць лішняе слова і абгрунтоўваюць свой адказ.*

* Якія словы называюцца сінонімамі?
* Для чаго неабходны сінонімы?
* А якія па сваім значэнні да гэтых сінонімаў лішнія словы? *(супрацьлеглыя)*

Давайце вызначым пытанні, на якія мы павінны атрымаць адказ.

* **Даведацца,** ці ёсць у беларускай мове словы з супрацьлеглым значэннем.
* **Вызначыць,** як называюцца такія словы.
* **Навучыцца** знаходзіць словы з супрацьлеглым значэннем.

1. **Вывучэнне новай тэмы.**

* Паўтарыце першую прыказку-параду. *(Менш гавары, больш пачуеш.)*
* Ці ёсць тут словы, супрацьлеглыя па значэнні?
* Падбярыце свае пары такіх слоў.

Мы далі адказ на пытанне: ці ёсць у беларускай мове словы з супрацьлеглым

значэннем?

Успомніце з урокаў рускай мовы, як называюцца такія словы, і назавіце іх.

***Работа з падручнікам.***

* Чытанне правіла.
* Выкананне практ. 157.
* Праверка. Ацэнка работы вучняў.

***Работа са слоўнікавым словам.***

Слоўнікавае слова – **шчасце.**

* Слова, як птушка: выпусціш – не зловіш.
* Перад тым, як сказаць, трэба думаць, што гаворыш, бо кожнае слова мае сваё

значэнне.

*Два вучні працуюць ля дошкі.*

Трэба запісаць слоўнікавыя словы, пазнаўшы іх па значэнні.

* Падоўжаная скрыначка для ручак, гумак. *(Пенал.)*
* Невялікія птушкі з карычнева-шэрым апярэннем, якія жывуць паблізу

чалавека. *(Вераб’і.)*

* Стан атмасферы ў пэўны час. *(Надвор’е.)*
* Праём у сцяне для ўваходу ў памяшканне, а таксама створ, якім закрываюць

гэты праём. *(Дзверы.)*

* Назва нашай краіны. *(Беларусь.)*
* Сталовы прыбор з доўгімі зубамі. *(Відэлец.)*
* Аловак, насычаны фарбавальнікам. *(Фламастар.)*

У кожным з гэтых слоў схавалася яшчэ адно маленькае. Знайдзіце гэтыя словы і

падкрэсліце.

*Узаемаправерка. Самаправерка.*

1. **Фізхвілінка.**

Мы шмат працавалі, заслужылі сабе адпачынак.

1. **Замацаванне.**
2. ***Работа ў групах.***

* Добра там жыве(ц, цц)а, дзе гуртам сее(ц, цц)а і жне(ц, цц)а.
* Што азначае гэта прыказка?
* Здагадаліся, як будзем працаваць далей? *(у групах)*
* Неабходна замяніць выраз адным словам.

На ноч гледзячы (\_\_\_\_\_\_\_\_\_). У чорта на кулічках (\_\_\_\_\_\_\_\_).

Трымаць язык за зубамі (\_\_\_\_\_\_\_\_). Ні свет, ні зара (\_\_\_\_\_\_\_\_\_).

Рукой падаць (\_\_\_\_\_\_\_\_). Распусціць язык (\_\_\_\_\_\_\_\_\_).

* Знайдзіце пары, супрацьлеглыя па значэнні, і злучыце стрэлкамі.

1. ***Самастойная работа.***

* Знайсці і выпісаць пары слоў-антонімаў.

Дзе шчырая праца – там густа, а дзе лянота – там пуста.

Зямля – талерка: што пакладзеш, тое і возьмеш.

Хто ўлетку гуляе, той узімку галадае.

* Уставіць прапушчаныя словы-антонімы да выдзеленых слоў.

Ранні зайчык зубкі цярэбіць, а \_\_\_\_\_\_\_\_\_ вочкі прадзірае.

Лёгка пасварыцца, \_\_\_\_\_\_\_\_ памірыцца.

Птушка маленькая, а карысць ад яе \_\_\_\_\_\_\_\_\_ .

* Растлумачце прыказку. Як вы дапамагаеце птушкам зімой?

1. ***Практыкаванне “Фразеалагізмы”***
2. ***Тэст “Так ці не”.***
3. Словы, якія пішуцца і вымаўляюцца па-рознаму, але маюць аднолькавае блізкае значэнне, гэта антонімы? -
4. Сябар, таварыш, прыяцель – гэта сінонімы? +
5. Антонімы – гэта словы з супрацьлеглым значэннем? +
6. Ці мае слова *ворпмы* лексічнае значэнне? -
7. Пасля скокаў у Юры шчокі гарэлі.

Слова гарэлі ўжыта ў прамым значэнні? -

1. **Вынік урока.**

У пачатку ўрока перад намі стаялі пытанні, на якія мы шукалі адказы.

* Якія могуць быць па значэнні словы? *(блізкія, супрацьлеглыя)*
* Як называюцца словы з супрацьлеглым значэннем? *(антонімы)*
* Чаму вучылі прыказкі з куфра? *(народнай мудрасці)*

***Выстаўленне адзнак за ўрок.***

***Дамашняе заданне.***

Дома вы зможаце праверыць сваё ўменне знаходзіць антонімы і сінонімы на практ. , а каб не памыліцца, у дапамогу правіла на ст. .

***Рэфлексія.***

Ці ёсць у нас такія вучні, у якіх “у адно вуха ўляцела, а праз другое вылецела”?

Тады вы – малайцы! “Добра папрацавалі, разумнейшымі сталі.”